Kommissionens forordning (EF) nr. 1675/2001

af 21. august 2001

om udstedelse af importlicenser for visse sukkerprodukter med EF-OLT-kumulation af oprindelsen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets afgørelse 91/482/EØF af 25. juli 1991 om de oversøiske landes og territoriers associering med Det Europæiske Fællesskab(1), senest ændret ved afgørelse 2001/161/EF(2),

under henvisning til Kommissionens forordning (EF) nr. 1325/2001 af 29. juni 2001 om beskyttelsesforanstaltninger over for indførsel fra de oversøiske lande og territorier af sukker, blandinger af sukker, som har EF-OLT-kumulation og EF-OLT-kumulation af oprindelsen, for perioden 1. juli-1. december 2001(3), ændret ved forordning (EF) nr. 1476/2001(4), særlig artikel 2, i forbindelse med Kommissionens forordning (EF) nr. 2553/97 af 17. december 1997 om udstedelse af importlicenser for visse produkter henhørende under KN-kode 1701, 1702, 1703 og 1704 med AVS-OLT-kumulation af oprindelsen(5), særlig artikel 5, stk. 3, og

ud fra følgende betragtninger:

(1) Ifølge artikel 1, stk. 1, i forordning (EF) nr. 1325/2001 kan der tillades EF-OLT-kumulation af oprindelse for produkter henhørende under KN-kode 1701, 1806 10 30 og 1806 10 90 inden for en mængde på 4848 t sukker i den periode, hvor nævnte forordning anvendes.

(2) Medlemsstaternes myndigheder har inden den 16. juli 2001 i overensstemmelse med forordning (EF) nr. 1325/2001 modtaget to ansøgninger om udstedelse af importlicenser for en samlet mængde, der overstiger den disponible mængde på 4848 t.

(3) Det fastsættes i artikel 2 i forordning (EF) nr. 1325/2001 i forbindelse med artikel 5, stk. 3, i forordning (EF) nr. 2553/97, at hvis mængderne i licensansøgningerne overstiger den årlige mængde på 4848 t sukker, udsteder Kommissionen en forordning om fastsættelse af den ensartede nedsættelseskoefficient, der skal anvendes på alle indgivne ansøgninger, og suspenderer indgivelsen af nye ansøgninger i den tid forordningen anvendes.

(4) Kommissionen skal således i medfør af forordning (EF) nr. 1325/2001 fastsætte nedsættelseskoefficienten for udstedelsen af importlicenserne og suspendere indgivelsen af nye ansøgninger -

UDSTEDT FØLGENDE FORORDNING:

Artikel 1

De ansøgninger om importlicenser, der i henhold til artikel 2, stk. 2, andet afsnit, andet led, i forordning (EF) nr. 1325/2001 blev indgivet den 2. juli 2001 for 4848 t, og den 11. juli 2001 for 2172 t sukker henhørende under KN-kode 1701 99 10, bevilges med 69,1 % af den ønskede mængde i hvert af de to tilfælde.

Artikel 2

Indgivelsen af nye ansøgninger suspenderes i den periode, hvor forordning (EF) nr. 1325/2001 anvendes.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. august 2001.

På Kommissionens vegne

Franz Fischler

Medlem af Kommissionen

(1) EFT L 263 af 19.9.1991, s. 1.

(2) EFT L 58 af 26.6.2001, s. 21.

(3) EFT L 177 af 30.6.2001, s. 57.

(4) EFT L 195 af 19.7.2001, s. 29.

(5) EFT L 349 af 19.12.1997, s. 26.